<classify> WAZIRI Mkuu, Kassim Majaliwa, amemwagiza ofisa elimu wilaya ya Ruangwa, mkoni Lindi anayeshughulikia elimu ya msingi, Selemani Mrope, kutafuta walimu wawili kutoka Ruangwa mjini na kuwahamishia kata ya Nanganga mara moja.Waziri Mkuu ambaye yupo Lindi kwa mapumziko mafupi, alitoa agizo hilo wakati akizungumza na wananchi wa kijiji cha Nanganga alipopita kuwasalimia na kupokea taarifa ya shule ya msingi Nanganga yenye wanafunzi 237, ambayo ilionesha ina walimu sita tu.Shule hii ina madarasa nane likiwamo la awali, masomo yanayofundishwa ni tisa, mkibaki na walimu hawa sita mzigo unakuwa mkubwa kwa walimu waliopo. Ofisa elimu tafuta walimu wawili waje hapa Jumatatu leo na mkurugenzi wa halmashauri atakupa gari ya kuwahamishia hapa, alisema.Kuna walimu wamejazana pale Ruangwa mjini, leo tukitoka hapa nenda kaandike barua za uhamisho. Wahusika wapewe barua zao mara moja na Jumatatu leo waje kuripoti hapa Nanganga, alisema.Shule ya msingi Nanganga iliyoko kata ya Nanganga iko umbali wa kilomita 59 kutoka Ruangwa mjini. Hata hivyo, Majaliwa ambaye ni Mbunge wa Ruangwa aliwataka wakazi wa kata hiyo wafikirie kuanza ujenzi wa shule ya sekondari ya kata ili kuwapunguzia wanafunzi wa kijiji hicho kutembea umbali wa kilomita 10 kwenda kusoma Nangumbu. Katika hatua nyingine, waziri mkuu alisema katika bajeti ya mwaka huu wa fedha, serikali imetoa Sh milioni 60 kwa ajili ya ujenzi wa madarasa manne ambayo yakikamilika walimu watapata ofisi.Alisema katika bajeti ya mwaka huu, kata hiyo itapatiwa Sh milioni 100 kwa ajili ya ujenzi wa nyumba nne za walimu katika shule ya sekondari ya kata ya Chinongwe. Awali, akisoma taarifa mbele ya waziri mkuu, mwalimu mkuu wa shule hiyo, Amiri Kambona, alisema madarasa mawili na ofisi moja ya walimu vilibomoka mwaka 2014 kutokana na mvua na upepo mkali na kusababisha upungufu wa madarasa na ofisi.Alisema changamoto nyingine ni upungufu wa nyumba moja ya walimu, darasa moja, matundu mawili ya vyoo vya walimu, ofisi moja ya walimu na kukosekana kwa chanzo cha maji safi na salama kwa matumizi ya wanafunzi na walimu.  <topic>: KITAIFA 